ઉત્તરપ્રદેશના મોટાભાગના જિલ્લાઓમાં ભારે વરસાદના પરિણામ સ્વરુપે પુરની સ્થિતિ સર્જાઈ ગઇ છે. મંગળવારથી અવિરત વરસાદ જારી રહેવાના કારણે હાલત કફોડી બનેલી છે. છેલ્લા ૨૪ કલાકમાં જ વરસાદ અને વીજળી પડવાના કારણે વધુ ૧૮ લોકોના મોત થઇ ગયા છે. યુપીમાં હજુ સુધી વરસાદ સંબંધિત બનાવમાં ૨૨૬થી વધુ લોકોના મોત થઈ ચુક્યા છે અને મોટી સંખ્યામાં લોકો ઘર વગરના થયા છે. વરસાદ સંબંધિત બનાવોમાં અન્ય ૧૫ લોકો ઘાયલ થયા છે. ૨૨૬થી વધુ મકાનોને નુકસાન થયું છે. ગોંડા અને કૃષિનગરમાં ત્રણ ત્રણ લોકોના મોત થયા છે. મિરઝાપુર અને બિજનોરમાં બેના મોત થયા છે. ૧૭ જુદા જુદા ગામોના ૩૨ હજારથી વધુ લોકોને ગંગા નદીમાં પાણીની સપાટી વધી જવાના કારણે માઠી અસર થઈ છે. જ્યારે આ તમામ લોકોને જિલ્લામાં ૩૨ રાહત કેમ્પોમાં રહેવાની ફરજ પડી છે. હાલમાં ૧૨ હજાર લોકો રાહત કેમ્પમાં છે. ઉત્તરપ્રદેશમાં એકંદરે આ વર્ષે મોટી ખુવારી થઈ છે. નવ જિલ્લામાં એનડીઆરએફની ૧૧ ટીમો ગોઠવાયેલી છે. ૧૦ નદીઓમાં પાણીની સપાટી ભયજનક સ્તરથી ઉપર છે. ૨૬ જિલ્લાઓમાં ૧૭ જુદી જુદી કંપનીઓની ટુકડીઓ રાહત કામગીરી માટે રોકાઈ છે. રાજ્યમાં વરસાદ અને વીજળી પડવા સાથે સંબંધિત બનાવોમાં હજુ સુધી ૨૨૫થી વધારે લોકોના મોત થઇ ચુક્યા છે.